Luke 3 | Baebele ya mo Internet | Thanolo ya Lefatshe le Lesha
3 Mo ngwageng wa bolesome le botlhano wa puso ya ga Tiberio Kaesara, fa Ponto Pilato a ne a le molaodi wa Judea, mme Herode+ a ne a le mmusi wa kgaolo ya Galalea, le Filipo morwarraagwe a ne a le mmusi wa kgaolo ya naga ya Iturea le Terakoniti, mme Lisaniase a ne a le mmusi wa kgaolo ya Abilene, 2 mo malatsing a moperesiti yo mogolo Anase le a ga Kaiafase,+ polelo ya Modimo ya tla mo go Johane+ morwa Sekarea kwa nageng.+ 3 Jalo a tla mo nageng yotlhe e e dikologileng Joredane, a rera kolobetso e le tshwantshetso ya boikwatlhao jwa go bona boitshwarelo jwa maleo,+ 4 fela jaaka go kwadilwe mo bukeng ya mafoko a ga Isaia moporofeti go twe: “Reetsang! Mongwe o goa kwa nageng a re, ‘Baakanyang tsela ya ga Jehofa, tlhamalatsang ditsela tsa gagwe.+ 5 Lengope lengwe le lengwe le tshwanetse go katelwa, le thaba nngwe le nngwe le thota ya papanwa, le dikgogoropo di tshwanetse go nna ditsela tse di tlhamaletseng le mafelo a a magwata ditsela tse di borethe;+ 6 mme nama yotlhe e tla bona tsela ya Modimo ya go boloka.’”+ 7 Jalo a raya boidiidi jo bo neng bo tswa bo tla go kolobediwa ke ene a re: “Lona bana ba dinoga tse di botlhole,+ ke mang yo o lo lomileng tsebe gore lo tshabe tšhakgalo e e tlang?+ 8 Jalo ungwang maungo a a tshwanelang boikwatlhao.+ Mme lo se ka lwa ithaya lo re, ‘Rraarona ke Aborahame.’ Gonne ke a lo raya ka re Modimo o na le maatla a go tsosetsa Aborahame bana mo majeng ano. 9 Eleruri, selepe se setse se tsepilwe fa moding wa ditlhare; jalo, setlhare sengwe le sengwe, se se sa ungweng maungo a a molemo ruri se tla rengwa se bo se latlhelwa mo molelong.”+ 10 Mme boidiidi jwa mmotsa jwa re: “Re direng, he?”+ 11 Fa a fetola a ba raya a re: “A motho yo o nang le diaparo di le pedi tsa kafa teng a abele motho yo o se nang sepe, mme a yo o nang le dilo tse di jewang a dire fela jalo.”+ 12 Le e leng bakgethisi ba tla go kolobediwa, mme ba mo raya ba re: “Morutisi, re direng?”+ 13 A ba raya a re: “Lo se ka lwa batla ka kgang sepe fa e se selekanyo sa lekgetho.”+ 14 Gape, ba ba mo tirelong ya sesole ba mmotse ba re: “Re direng le rona?” Mme a ba raya a re: “Lo se ka lwa kgerisa ope kgotsa lwa latofatsa+ ope ka maaka, mme kgotsofalelang dilo tse lo tlamelwang ka tsone.”+ 15 Jaanong e re ka batho ba ne ba letile e bile botlhe ba akanya mo dipelong tsa bone kaga Johane ba re: “A e ka tswa gongwe e le Keresete?”+ 16 Johane a araba, a raya botlhe a re: “Nna, e leng nna , ke lo kolobetsa ka metsi; mme yo o nonofileng go mpheta o etla, yo kgole ya bompaatšhane ba gagwe ke sa lekanang go e funolola.+ O tla lo kolobetsa ka moya o o boitshepo le molelo.+ 17 Loselo lwa gagwe lo mo seatleng sa gagwe gore a phepafatse seboana sa gagwe ka botlalo le go phuthela+ korong mo ntlong ya gagwe ya polokelo, mme mmoko+ one o tla o ja ka molelo+ o o ka se kang wa tingwa.” 18 Jalo gape a rotloetsa batho gantsintsi a bo a tswelela a ba bolelela dikgang tse di molemo. 19 Mme Herode mmusi wa kgaolo, ka go bo a kgalemetswe ke ene kaga Herodiase mosadi wa ga morwarraagwe le kaga ditiro tsotlhe tse di boikepo tse Herode a neng a di dira,+ 20 a oketsa le ka seno mo ditirong tsotlhe tseo: a lotlelela Johane mo kgolegelong.+ 21 Jaanong e rile batho botlhe ba kolobediwa, Jesu+ le ene a kolobediwa, ya re a ntse a rapela, legodimo+ la bulwa 22 mme moya o o boitshepo o le mo popegong ya mmele o o tshwanang le wa lephoi wa fologela mo go ene, mme lentswe la tswa kwa legodimong la re: “O Morwaake, moratwa; ke go amogetse.”+ 23 Mo godimo ga moo, Jesu ka boene, e rile a simolola tiro ya gagwe,+ a bo a na le dingwaga di ka nna masome a mararo,+ a le morwa,+ jaaka go ne go gopolwa,wa ga Josefa,+morwa Heli, 24 morwa Mathate,morwa Lefi,morwa Meleki,morwa Janai,morwa Josefa, 25 morwa Matathiase,morwa Amose,morwa Nahume,morwa Eseli,morwa Nagai, 26 morwa Maathe,morwa Matathiase,morwa Semeine,morwa Joseke,morwa Joda, 27 morwa Joanane,morwa Resa,morwa Serubabele,+morwa Shelatiele,+morwa Neri, 28 morwa Meleki,morwa Adi,morwa Kosama,morwa Elemadame,morwa Ere, 29 morwa Jesu,morwa Eliesere,morwa Jorime,morwa Mathate,morwa Lefi, 30 morwa Semeone,morwa Judase,morwa Josefa,morwa Joname,morwa Eliakime, 31 morwa Melea,morwa Menane,morwa Matatha,morwa Nathane,+morwa Dafide,+ 32 morwa Jese,+morwa Obede,+morwa Boase,+morwa Salamone,+morwa Nashone,+ 33 morwa Aminadabe,+morwa Arani,+morwa Heserone,+morwa Perese,+morwa Juda,+ 34 morwa Jakobe,+morwa Isake,+morwa Aborahame,+morwa Tera,+morwa Nahore,+ 35 morwa Seruge,+morwa Reu,+morwa Pelege,+morwa Ebere,+morwa Shela,+ 36 morwa Kainane,morwa Arepakeshade,+morwa Sheme,+morwa Noa,+morwa Lameke,+ 37 morwa Methusela,+morwa Enoke,+morwa Jarede,+morwa Mahalaleele,+morwa Kainane,+ 38 morwa Enoshe,+morwa Sethe,+morwa Adame,+morwa Modimo.